ลุ้น ! “กสทช.” ชี้ชะตาดีลควบ “TRUE-DTAC” 12 ต.ค.นี้ หลังเห็นหนังสือกฤษฎีกาแล้ว
ลุ้น ! “กสทช.” ชี้ชะตาดีลควบ “TRUE-DTAC” ในการประชุมวันที่ 12 ต.ค.นี้ หลังเห็นหนังสือกฤษฎีกาแล้ว พร้อมประกาศผลให้ทราบทันที ด้าน “สอบ.”ยื่นหนังสือร้องสอบ “ไตรรัตน์ วิริยะศิริกุล” ทำหน้าที่ไม่เป็นกลาง ในฐานะเลขาธิการ
ลุ้น ! “กสทช.” ชี้ชะตาดีลควบ “TRUE-DTAC” 12 ต.ค.นี้ หลังเห็นหนังสือกฤษฎีกาแล้ว พร้อมประกาศผลให้สังคมทราบทันที
23 ก.ย. 2565

ผู้สื่อข่าววันนี้(23ก.ย.65) พ.ต.อ.ประเวศน์ มูลประมุข เลขานุการ ประธาน สำนักงานคณะกรรมการกิจการกระจายเสียง กิจการโทรทัศน์และกิจการโทรคมนาคมแห่งชาติ (กสทช.) เปิดเผยความคืบหน้ากรณีดีลการควบรวมระหว่างบริษัท ทรู คอร์ปอเรชั่น จำกัด (มหาชน) หรือ TRUE และบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ภายหลังได้รวบรวมข้อมูลและข้อสรุปการตีความตามกฤษฎีกาที่ครบถ้วนแล้ว และได้มีการนำเข้าบรรจุเป็นวาระในการประชุมบอร์ด กสทช. ในวันที่ 12 ต.ค.นี้ เพื่อพิจารณาลงมติการควบรวมธุรกิจของสองบริษัท ซึ่งหากในที่ประชุมมีมติเสร็จสิ้น จะมีการประกาศให้ทราบทั่วกันหลังการประชุมในวันดังกล่าว
ขณะเดียวกันวันนี้เมื่อเวลา 09:30 น. น.ส.สารี อ๋องสมหวัง เลขาธิการสภาองค์กรของผู้บริโภค (สอบ.)ได้เข้ายื่นหนังสือต่อ นพ. สรณ บุญใบชัยพฤกษ์ ประธาน กสทช. โดยมี พ.ต.อ.ประเวศน์ มูลประมุข เลขานุการ ประธาน กสทช. เป็นผู้แทนรับมอบ เพื่อร้องเรียนการทำหน้าที่ของนายไตรรัตน์ วิริยะศิริกุล รักษาการเลขาธิการ กสทช. ที่มีความชี้นำในทางที่ให้เกิดการควบรวมกรณีดีล TRUE-DTAC ไม่มีความเป็นกลาง ในฐานะเลขาธิการ ซึ่งเป็นเลขานุการของที่ประชุม กสทช. จึงขอให้มีการสอบสวนการทำงานต่อกรณีดังกล่าว
น.ส.สารี อ๋องสมหวัง กล่าวว่า การยื่นหนังสือครั้งนี้ ทาง กสทช. ต้องแจ้งผลการดำเนินการในเรื่องนี้กลับมายัง สภาองค์กรของผู้บริโภค ด้วยว่ามีการสอบสวนหรือดำเนินการเรื่องนี้อย่างไร ส่วนกรณีหาก กสทช.มีมติให้ควบรวมระหว่างสองบริษัท จนเกิดความเสียหายต่อผู้บริโภค ทางสภาองค์กรของผู้บริโภค ก็จะใช้สิทธิในการฟ้องร้อง กสทช.ต่อศาลปกครอง ต่อไป ส่วนกรณีเงื่อนไขหลังควบรวม 14 ข้อ คิดว่าเป็นมาตราการที่อ่อนมาก จึงขอให้มีการเปิดประชาพิจารณ์เพื่อให้สาธารณะมีสิทธินำเสนอแสดงความคิดเห็นในเรื่องนี้ด้วย
ด้านนายไตรรัตน์ วิริยะศิริกุล รักษาการแทน เลขาธิการ กสทช. กล่าวถึงกรณี สภาองค์กรของผู้บริโภคยื่นหนังสือถึงประธานกสทช.ให้สอบสวนการทำหน้าที่ ว่า ตนเองได้รับหนังสือตอบกลับจากกฤษฎีกาในช่วงค่ำของวันที่ 20 ก.ย. 65 ซึ่งเป็นช่วงเวลาหลังจากที่สื่อออกข่าวการตีความและปรากฎชื่อของตนเองในข่าว ยืนยันว่าตนเองไม่ได้เป็นคนปล่อยเอกสารหรือให้ข่าวต่อสื่อมวลชนแต่อย่างใด
ซึ่งสำนักงาน กสทช.มีหน้าที่ในการรวบรวมเอกสารให้คณะกรรมการกสทช.พิจารณาเท่านั้น ซึ่งได้กำหนดไว้ในวาระการประชุมปกติเพื่อตัดสินใจเรื่องควบรวมในวันที่ 12 ต.ค. นี้ และคาดว่าอาจจะมีการแถลงข่าวทันที โดยประธานกสทช. ซึ่งตนเองไม่มีสิทธิ์ให้ข่าวแต่อย่างใด
“เรื่องที่เกิดขึ้นไม่สามารถห้ามความคิดใครได้คนกำหนดหลักเกณฑ์ต้องเป็นคณะกรรมการ กสทช.เท่านั้น การที่สภาฯยื่นหนังสือให้สอบตนเองต่อประธานก็ไม่เป็นไร เพราะตนเองยืนยันว่าทำตามหน้าที่ ทำตามกฎหมาย และขอยืนยันว่าไมได้ทำเอกสารหลุดและให้ข่าวต่อสื่อมวลชนแต่อย่างใด” นายไตรรัตน์ กล่าว